ghorā vai nírr̥tistásyā etádāsánjuhoti yáttaddevátyaṃ kárma karótyeṣām bandhā́nāmavasárjanāyéti yaírbandhaírbaddho bhávati yā́ṃ tvā jáno bhū́miríti pramándata ítīyaṃ vai bhū́mirasyāṃ vai sá bhavati yo bhávati nírr̥tiṃ tvāham páriveda viśváta íti nírr̥tiríti tvāham páriveda sarváta ítyetádiyaṃ vai nírr̥tiriyaṃ vai te nírarpayati yó nirr̥cháti tadyáthā vaí brūyādásāvāmuṣyāyaṇò 'si véda tvā mā́ mā hiṃsīrítyevámetádāha natarāṃ hí vidita ā́mantrito hinásti